Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 01.12.2021

**Αρ. Πρωτ.:**  1623

ΠΡΟΣ: κ. Δ. Μιχαηλίδου, Υφυπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Να σταματήσει τώρα η αδικία σε βάρος των εργαζόμενων που έχουν προσληφθεί στα Κέντρα Κοινωνικής Πρόνοιας, στο πλαίσιο των έκτακτων μέτρων προστασίας από τη διάδοση του covid-19**»**

**Κυρία Υφυπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας, θέλουμε να θέσουμε υπόψη σας ένα σοβαρό πρόβλημα που έχει προκύψει αναφορικά με την καταβολή της μισθοδοσίας στο έκτακτο προσωπικό των Κέντρων Κοινωνικής Πρόνοιας (Κ.Κ.Π.) και ζητάμε την άμεση παρέμβασή σας για την επίλυσή του.

Έχουμε δεχτεί διαμαρτυρίες από εργαζόμενους που έχουν προσληφθεί ως έκτακτο προσωπικό στα Κ.Κ.Π. για την κάλυψη των αναγκών των Κέντρων στο πλαίσιο των έκτακτων μέτρων προστασίας και πρόληψης από τη διάδοση του covid-19, οι οποίοι από την 1η Οκτωβρίου 2021 έως και σήμερα, δεν έχουν λάβει ούτε ένα ευρώ. Κατόπιν διεξαγωγής έρευνας, διαπιστώσαμε ότι η μισθοδοσία τους δεν θα καλύπτεται πλέον από τον κρατικό προϋπολογισμό, αλλά από πόρους του Προγράμματος Δημοσίων Επενδύσεων που τροφοδοτεί το ΕΣΠΑ και γι’ αυτό το λόγο έχει καθυστερήσει η καταβολή της μισθοδοσίας τους.

Ως εκ τούτου και λαμβάνοντας υπόψη ότι δεν υπάρχει χρονοδιάγραμμα για την άμεση καταβολή της μισθοδοσίας του εν λόγω προσωπικού από το Π.Δ.Ε. και το ΕΣΠΑ, απευθυνόμαστε σε εσάς και ζητάμε να ζητήσετε από τις Διοικήσεις των Κ.Κ.Π., να κινηθούν άμεσα οι διαδικασίες ώστε να καταβληθεί η μισθοδοσία τους από 01.10.2021 και μετά, από τον προϋπολογισμό των Κέντρων, ώστε να συνεχίσουν οι εργαζόμενοι να παρέχουν με ασφάλεια και επάρκεια τις πολύ σημαντικές υπηρεσίες τους στα άτομα με βαριές αναπηρίες και χρόνιες παθήσεις που περιθάλπονται σε αυτά, λαμβάνοντας υπόψη ότι η προσφορά τους είναι αδιαμφισβήτητα σημαντική, αφού καλύπτουν πάγιες και διαρκείς ανάγκες των δομών των Κέντρων Κοινωνικής Πρόνοιας σε κάθε Περιφέρεια της χώρας, όταν μάλιστα σημαντικός αριθμός εργαζομένων στα Κέντρα αυτά βρίσκονται από την 1η Σεπτέμβρη σε αναστολή εργασίας λόγω άρνησης στον εμβολιασμό.

**Κυρία Υφυπουργέ,**

Έρχονται γιορτές. Οι εργαζόμενοι στα Κ.Κ.Π. οι οποίοι έχουν προσληφθεί στο πλαίσιο των έκτακτων μέτρων προστασίας από τη διάδοση του covid-19, έχουν προσωπικές, κοινωνικές και οικογενειακές υποχρεώσεις. Εργάζονται χωρίς ρεπό και βρίσκονται σε κατάσταση εξάντλησης.

Πρέπει να δοθεί λύση τώρα.

Σας ζητάμε να προχωρήσετε άμεσα στις αναγκαίες αποφάσεις και ρυθμίσεις.

Αναμένουμε τις ενέργειές σας και την ενημέρωσή μας ως προς αυτές.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υπουργού Εργασίας και Κοινωνικών Υποθέσεων, κ. Κ. Χατζηδάκη
* Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη
* Προέδρους Κέντρων Κοινωνικής Πρόνοιας
* Εκπροσώπους εργαζομένων Κ.Κ.Π.
* Εκπροσώπους Ε.Σ.Α.μεΑ. στα Δ.Σ. των Κ.Κ.Π.
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |